送宇文尚書歸蜀之官遂寧
作者：姜特立
朝代：宋

paragraphs: 吾聞峨眉秀絕幾千古，下有人才紛可數。
長公少公兩玉人，一以爲龍一爲虎。
先生晚出躡其後，萬里東來謁明主。
青衫羸馬百官底，一紀重經啟封土。
要將馮翊試長材，故向蓬溪開督府。
當時三鱣張講肆，今日雙麾趨郡所。
白頭老父來挽舟，朱組門生爭負弩。
莫辭迢遞溯夔峽，便見奔騰下牛渚。
西川東國一陶鈞，盡灑沙堤丞相雨。